แม่มีการถ่ายออกมาเป็นเลือดค่ะ แต่ไม่มีอาการปวดหรือเจ็บ แต่ก่อนหน้าที่จะถ่ายเป็นเลือดมีอาการท้องเสียค่ะ จะเป็นอันตรายมากไหมคะ
สวัสดีค่ะ การถ่ายอุจจาระออกมาเป็นเลือด สาเหตุที่พบบ่อย คือ1. ริดสีดวงทวารชนิดภายใน อาการคือจะมีเลือดสีแดงสดหยดออกมาพร้อมกับอุจจาระหรือหลังถ่ายอุจจาระ เลือดอาจมีมากหรือน้อยก็ได้ แต่จะไม่มีอาการปวดรูทวาร ซึ่งสาเหตุ ได้แก่ การมีท้องผูกเป็นประจำ การเบ่งถ่ายอุจจาระ นั่งถ่ายอุจจาระนาน ใช้ยาสวนบ่อย น้ำหนักตัวมาก เป็นต้น2. แผลปริขอบทวารหนัก สาเหตุเกิดจากก้อนอุจจาระมีขนาดใหญ่ หรือแข็ง ต้องออกแรงเบ่งมาก ก้อนอุจจาระอาจไปครูดกับเยื่อบุของทวารหนัก ทำให้เกิดเป็นแผล หรืออาจเกิดจากการมีท้องเสียต่อเนื่องหลายวัน ทำให้การทำงานของกล้ามเนื้อหูรูดทวารหนักมากกว่าปกติจนเกิดฉีกขาด หรือจากการร่วมเพศทางทวารหนัก หรือการใส่นิ้วหรือสิ่งแปลกปลอมเข้าไปในทวารหนัก อาการคือจะมีเลือดสีแดงสดติดออกมากับก้อนอุจจาระหรือติดกระดาษที่ใช้เช็ดก้น และมักมีอาการปวดหรือเจ็บรูทวารหนักร่วมด้วยสำหรับสาเหตุอื่นๆ นั้นพบได้น้อย และมักมีอาการอื่นๆ ร่วมอีกนอกจากการมีถ่ายอุจจาระปนเลือด เช่น ลำไส้ใหญ่อักเสบเรื้อรัง ภาวะลำไส้ขาดเลือด มีเลือดออกจากกระเพาะอาหารที่มีแผลหรือเส้นเลือดโป่งพอง มีติ่งเนื้อหรือก้อนเนื้อในลำไส้ใหญ่ มะเร็งลำไส้ใหญ่ เป็นต้นหากในตอนนี้ ไม่มีอาการถ่ายอุจจาระเป็นเลือดแล้ว ไม่มีอาการปวดหรือเจ็บรูทวารหนัก ก็ถือว่าไม่ได้อันตรายอะไร ควรสังเกตอาการไปก่อนค่ะ ในช่วงนี้ ก็ควรอย่าให้มีท้องผูกหรือท้องเสียเกิดขึ้นอีก ไม่นั่งถ่ายอุจจาระนาน ไม่เบ่งถ่าย ไม่ใช้นิ้วหรืออื่นๆ ใส่เข้าไปในรูทวารหนัก เป็นต้น แต่หากยังคงมีถ่ายอุจจาระเป็นเลือดบ่อยๆ หรือมีเลือดออกปริมาณมาก หรือมีอาการอื่นๆ ร่วม ก็ควรไปพบแพทย์เพื่อตรวจและรักษาค่ะ